  Туспуктэм: vk.com (ШУНДЫКАР-2023) Наталия Сильвестрова Удмуртиын «Шундыкар» лагерьлэн 31-тӥ сменаяз куриськонъёсты кутыны кутскизы. Туэ со 22-31 гудырикошконэ «Оранжевое настроение» лагерьлэн интывылаз ортчоз. Со сярысь «Шундыкар» лагерьлэн «ВКонтакте» мерлыко вотэсысь огиназ ивортӥзы. Лагере 18 аресозь пиналъёсты басьтозы. Соосын 11 пӧртэм ӧръёсъя ужалозы. Сменае сюрон понна ӧр быръёно но сётэм ужез быдэстоно: «Фольклор» отряд (5-8 классъёс) – ёросысьтыды яке гуртысьтыды кык калык кырӟанэз быдэстэмдэс видеое гожтыса ыстоно. Сыӵе кырӟанъёсты ӧвӧл ке, мукет удмурт калык кырӟанъёсты бырйыны луэ. Одӥгзэ кырӟанэз одно ик акапельно (фонограмматэк яке крезьгуро инструменттэк) кырӟано. «Эстрада» (8-11 классъёс) – кык пӧртэм эстрадной кырӟанъёсты фонограмма улсын быдэстэмдэс видеое гожтыса келяно. Огзэ акапелла быдэстыны яра. Огез кырӟан одно ик удмурт кылын луыны кулэ, кыкетӥез – мылкыддыя; «Театр» (7-11 классъёс) – 1-2 удмурт но 1-2 ӟуч кылбур дышетоно но соосты лыдӟемдэс видеое гожтыса ыстоно. Озьы ик кыӵе ке арбериез кияды кутыса одӥг минутъем этюд дасяно (син азяды пуктоно, кызьы огшоры арбери улысал, луло луысал ке). «Кибашлы» (7-11 классъёс) – «Кыӵе станокъёсын тӥ школаын ужаськоды? Кудъёсыз соос пӧлысь тӥлед тужгес но кельшо? Пулэсь кыӵе арбериосты лэсьтэмды вань ни (асьтэ коже, дышетӥсенызы, атаеыны ӵош)? Марлы дышетскемды потэ смена ӵоже?» юанъёслы валэктон сётыса, сочинение гожтоно. Со сяна, малпаське, смена ӵоже кыӵе арбери лэсьтысалды, вотэсысь 2-3 тупась туспуктэм шедьтыса, келялэ. «Видеоискусство» (8-11 классъёс) – ӵектэм ужъёс пӧлысь одӥгзэ быдэстэ: удмурт кырӟанлы 2-3 минутъем клип дасяно; ужрадысь 2-4 минутъем репортаж дасяно; 5-7 минутъем фильм лэсьтоно. Куриськонын пусъёно, кыӵе программаосты уже кутӥды, кӧня ар ӵоже видео лэсьтонэн тунсыкъяськиськоды. Гожтоно, кыӵе тӥрлыкты съёмкаос понна вань, кыӵе компьютер программаосын ужаны быгатӥськоды. «Дӥськут дизайн» (7-11 классъёс) – туала удмурт дӥськут малпано, кагаз вылэ 1-2 эскиз суредано. Уже одно ик басмаез кутоно. «Проектирование» (7-11 классъёс) – Гожтоно, мар сярысь ӵектосты (500-1000 пус) но кыӵе шугъяськонэз со вормыны юрттоз (500 пус). «Блогинг» (7-11 классъёс) – Вотэсысь «Даур ТВ» телеканал понна 1-5 минутъем видео дасяно (сое снимать но монтировать кароно). Пуштросэз пӧртэм луыны быгатэ: иворъёс, ВК-клип, видеомем, обзор… Видео одно ик удмурт кылын, ӟечлыко куараен гожтэмын луыны кулэ. Кадрын одно ик тӥ асьтэос но луыны кулэ. Видеоуждэс ВКонтакте мерлыко вотэсэ #дауртв2023 но #шундыкар2023 хэштеген поттэлэ. «Крезьгуро инструментъёсые шудон» (7-11 классъёс) – Крезьгуро инструментъёсын шудэмдэс видеое гожтыса ыстоно. Яра куинь пӧртэм видео келяны, огаз соос пӧлысь калык кырӟанэз быдэстоно. Умой луоз, асьтэос ик кырӟады ке. «Суредаськон» (7-11 классъёс) – Акварелен, гуашен, пастелен яке буёло карандашъёсын А3 кагаз вылын суредам ньыль уж келяно, котькудӥз соос пӧлысь арлэн пӧртэм вакытъёсызлы сӥземын луыны кулэ. Возьматэ, кыӵе удмурт шаермы толалтэ, тулыс, гужем но сӥзьыл луэ. «Туспуктон» (7-11 классъёс) – куинь творческой уж быдэстоно: Инкуазез туспуктыны ветлоно. Куинь тужгес но усто туспуктэмез быръёно но соосты «ВКонтакте» мерлыко вотэсысь бамады нимаз фотоальбоме ватсано. Кыӵе ке ужрадэз туспуктыны ветлоно. 10 усто туспуктэмез быръёно но соосты «ВКонтакте» мерлыко вотэсысь бамады нимаз фотоальбоме ватсано. Гожтоно, кыӵе ужрадэз туспуктӥды. Адямилы фотосессия ортчытоно, туспуктэмъёсады солэсь сямзэ, туссэ, мылкыдзэ возьматыны тыршоно. 10 усто туспуктэмез быръёно но соосты «ВКонтакте» мерлыко вотэсысь бамады нимаз фотоальбоме ватсано. Гожтоно, мае та туспуктэмъёс пыр возьматыны тыршиды. Туспуктэмъёс юри та конкурс понна лэсьтэмын луыны кулэ. Бӧрысь чӧлсконпусъя анкетаысь юанъёслы валэктонъёс сётоно. Отчы ик нимаз дасям документэз ватсано, кудаз пусъемын нимтулды, туспуктэмъёсын альбомъёслы чӧлсконъёс но сётэм юанлы валэктон: Кыӵе шуг-секытъёсын пумиськиды туспуктэмъёсты лэсьтыкуды но малы? Быръем ӧръя ужез быдэстэм сяна, куриськонэ одно ик нимтулдэс, вордӥськем ардэс, улон интыдэс (ӟуч но удмурт кылъёсын), кыӵе классэз йылпумъямдэс, пӧртэм огазеяськонъёслэн ужъёсазы пыриськемдэс, «Шундыкар» лагере вуылэмдэс (арзэ но ӧрзэ), асьтэлэсь но анай-атаёстылэсь телефон номерзэс, электрон адрестэс гожтоно. Ужъёстэс 31-тӥ пӧсьтолэзёзь таӵе адресъя ыстоно: 426063, Ижкар, Орджоникидзе урам, 33-тӥ «а» юрт, 204-тӥ кабинет, удмурт егитъёслэн «Шунды» огазеяськонзы. Озьы ик гожтэтъёсты udmshundy@mail.ru электрон почтае но келяны луэ. Куронъёсын пыр-почгес чӧлсконпусъя тодматскыны луэ. Юанъёсын «Шунды» огазеяськонлэн тӧроезлы Виолетта Анисимовалы 8 (963) 123-61-05 телефон номеръя вазиськоно. Тегъёс: Шундыкар Шунды удмуртъёс пиналъёс Удмуртия  